บทนำ

สวัสดีครับ สวัสดีทุกท่าน ที่มีสนใจในเรื่องของการเงินและการลงทุน ก่อนอื่นผมคงต้องขอแนะนำตัวกับทุกท่านก่อนครับ ผมนายปิติ ณ ป้อมเพชร หรือเรียกว่า เบย์ ก็ได้ครับ ผมเป็นแอดมินเฟสบุ๊คแฟนเพจชื่อ "นักลงทุนที่ดีขึ้น" และเป็นเจ้าของเว็บไซต์ [betterinvestor.in.th](http://www.betterinvestor.in.th/) ซึ่งแฟนเพจ และเว็บไซต์ของผมจะเน้นไปที่การแชร์ความรู้ และประสบการณ์ ข่าวสารต่างๆ ที่ผมคิดว่าเป็นประโยชน์ต่อนักลงทุนทุกท่าน ที่ต้องการที่จะเป็น **นักลงทุนที่ดีขึ้น**

สำหรับหนังสือเล่มนี้ เป็นเล่มต่อจากหนังสือ “นักลงทุนที่ดีขึ้น [จุดเริ่มต้น...]” ซึ่งผมใช้ชื่อว่า “นักลงทุนที่ดีขึ้น [ความผิดพลาด...]” เพราะว่าเนื้อหาของหนังสือเล่มนี้จะเน้นไปที่ **ความผิดพลาด** ที่นักลงทุนส่วนมากน่าจะต้องมีโอกาสได้พบเจอเมื่อพวกเขาก้าวเข้าสู่เส้นทางของการลงทุน

**โดยที่ในหนังสือเล่มนี้ผมจะพูดถึงเฉพาะในส่วนของความผิดพลาดที่เกิดขึ้นจากการลงทุนในตราสารทุน(หุ้น)** เนื่องจากหุ้นเป็นสินทรัพย์ที่ผมมั่นใจว่าผมมีความรู้ ความเข้าใจ และประสบการณ์มากกว่าสินทรัพย์ลงทุนอื่นประเภทอื่น บวกกับจำนวนของนักลงทุนที่อยู่ในตลาดหุ้นนั้นมีปริมาณมาก ซึ่งจะช่วยให้หนังสือเล่มนี้มีโอกาสมากขึ้นที่จะได้สร้างประโยชน์ให้กับนักลงทุนทุกท่าน

ในหนังสือเล่มนี้ผมได้แบ่งความผิดพลาดที่อาจจะเกิดขึ้นตามช่วงเวลาที่มีโอกาสเกิดความผิดพลาดนั้น โดยแบ่งออกเป็น 5 กลุ่มดังนี้

1. ความผิดพลาด... ก่อนเข้าลงทุน
2. ความผิดพลาด... ขณะเข้าลงทุน
3. ความผิดพลาด... ระหว่างถือครอง
4. ความผิดพลาด... ขณะออกจากการลงทุน
5. ความผิดพลาด... หลังจากออกจากการลงทุน

ผมต้องขอบอกไว้เลยว่าเนื้อหาในหนังสือเล่มนี้ไม่ได้ถูกออกแบบมาเพื่อที่จะทำให้ท่านผู้อ่านไม่ต้องประสบพบเจอกับปัญหา และความผิดพลาด แต่หนังสือเล่มนี้มีเป้าหมาย คือ **ช่วยให้ท่านผู้อ่านทุกท่านทราบว่าท่านมีโอกาสที่จะผิดพลาดในเรื่องใดได้บ้าง ความผิดพลาดเหล่านั้นเกิดจากสาเหตุอะไร และท่านจะสามารถวางแผนรับมือ หรือหลีกเลี่ยงไม่ให้ความผิดพลาดนั้นเกิดขึ้นได้อย่างไรบ้าง**

ผมเชื่อว่าความผิดพลาดเป็นเรื่องปกติที่ท่านผู้อ่านทุกท่านจะต้องพบเจออย่างแน่นอน ไม่มากก็น้อย เมื่อท่านได้เริ่มก้าวเท้าเข้ามาในโลกของการลงทุน และ**ผมก็เชื่ออีกเช่นกันว่า หนังสือ “นักลงทุนที่ดีขึ้น [ความผิดพลาด...]” เล่มนี้จะมีส่วนช่วยให้ท่านสามารถจัดการกับความผิดพลาดเหล่านั้นได้ดีขึ้นครับ**

**ขอบคุณครับ**

**ปิติ ณ ป้อมเพชร**

ความผิดพลาด...

ก่อนหน้านี้เมื่อช่วงปลายเดือนตุลาคมปีพ.ศ.2561 ผมได้เริ่มจำหน่ายหนังสือเล่มแรกของผมซึ่งก็คือ "นักลงทุนที่ดีขึ้น [จุดเริ่มต้น...]" ในรูปแบบของ E-Book ผ่านทาง [www.mebmarket.com](http://www.mebmarket.com) ซึ่งในตอนแรกที่ผมเริ่มเขียนหนังสือเล่มนี้ ผมวางแผนไว้ว่าจะได้เปิดตัวหนังสือเล่มนี้ในช่วงประมาณเดือนมีนาคม - มิถุนายนปีพ.ศ.2561 แต่แล้วเวลาก็ผ่านล่วงเลยไปพอสมควร เมื่อผมรู้ตัวอีกที กว่าที่หนังสือเล่มนี้จะเสร็จสมบูรณ์จริงๆ ก็เป็นกลางเดือนตุลาคมแล้ว ผมใช้เวลาเกินกว่าที่ผมวางแผนไว้ตั้ง 5-7 เดือน ช่างไม่มีวินัยเอาซะเลย

เอาเข้าจริงๆผมเองก็ดีใจ และภูมิใจในตัวเองระดับหนึ่งอยู่ครับที่ผมสามารถทำในสิ่งที่ตัวเองตั้งเป้าหมายไว้ได้สำเร็จ แต่เมื่อมีความผิดพลาดเกิดขึ้น ผมจึงต้องใส่ใจกับมันหน่อย ว่าสาเหตุของความผิดพลาดที่ทำให้ผมเปิดตัวหนังสือได้ไม่ทันตามเวลาที่ผมวางแผนไว้คืออะไร? แล้วผมควรจะปรับปรุง หรือแก้ไขอย่างไร เพื่อที่จะสามารถมั่นใจได้ว่าเหตุการณ์แบบนี้ จะมีโอกาสเกิดขึ้นอีกน้อยที่สุด ผมใช้คำว่าน้อยที่สุด เพราะผมเชื่อว่าเราไม่สามารถปิดความเสี่ยงในเรื่องอะไรก็ตามให้หมดไปได้ สิ่งที่เราพอจะทำได้คือ ทำให้แน่ใจว่า โอกาสที่มันจะเกิดขึ้นนั้นเหลือน้อยที่สุดเท่าที่เราจะสามารถทำได้ ณ ขณะนั้นแล้ว

จากกรณีของผม ผมนั่งไตร่ตรองกับตัวเองอยู่นานพอสมควร กว่าที่ผมจะพบสาเหตุที่น่าจะมีส่วนทำให้หนังสือเล่มแรกของผมเสร็จล่าช้ากว่ากำหนดการณ์ สาเหตุหลักๆของความผิดพลาดของผมคือ

**1. ผมเสียสละให้กับเป้าหมายนี้น้อยเกินไป** **:** ผมไม่ได้เสียสละมากพอที่จะทำตามแผนการ และทำให้เป้าหมายนี้สำเร็จ การเสียสละในที่นี้ผมหมายถึง การเสียสละเวลาให้กับเป้าหมายของผม ผมให้จัดสรรเวลาของผมให้กับเป้าหมายนี้น้อยเกินไป จึงทำให้เป้าหมายของผมถึงแม้จะสำเร็จ แต่ก็สำเร็จช้ากว่าแผนที่วางเอาไว้

**2. ผมมีเป้าหมายหลายอย่างเกินไป :** ในขณะนั้นผมมีเป้าหมายหลายอย่างเกินไป ผมอยากทำนู้นนี้นั้น งานประจำก็มี เริ่มธุรกิจใหม่ก็จะทำ ลงทุนหุ้นก็จะเอา เขียนหนังสือก็จะเอา ผมจะเอาทุกอย่าง ผมมันอยากได้มากเกินไป และผมไม่อยากรอนานผมอยากได้ให้เร็วที่สุด ผมไม่ได้บอกว่าความอยากเป็นสิ่งไม่ดีนะครับ ความอยาก จะกระตุ้นให้เกิดความตั้งใจ ซึ่งเป็นจุดเริ่มต้นของการลงมือปฏิบัติ การมีความอยากในเรื่องที่ดี และในปริมาณที่พอดีนั้น เป็นเรื่องที่ดีครับ แต่เมื่อไหร่ก็ตามที่เรามีความอยากมากเกินไป ปัญหาจะเริ่มตามมาครับ แล้วเราจะรู้ได้อย่างไรว่าเราเริ่มมีความอยากที่มากเกินไป ในเรื่องนี้ผมมองว่ามันขึ้นอยู่กับว่าเราคุยกับตัวเองมากพอรึเปล่า เราเข้าใจตัวเองมากแค่ไหน ถ้าเราคุยกับตัวเองมากพอ และเข้าใจตัวเองมากพอแล้ว เราจะพอสัมผัสได้ครับ ว่าเราเริ่มมีความอยากมากเกินไปแล้ว อีกจุดหนึ่งที่เป็นจุดสังเกตุก็คือ **เมื่อเราอยากมากเกินไป เราจะเริ่มเกิด ความเครียด** อาจจะหงุดหงิดง่ายบ้าง นอนไม่ค่อยหลับบ้าง ไม่ค่อยมีสมาธิบ้าง ลองสังเกตุอาการณ์เหล่านี้ไว้ให้ดีครับ มันจะช่วยเตือนเราว่า **"เริ่มมีบางอย่างที่ไม่ปกติเกิดขึ้นแล้วนะ"**

ผมว่าเราพักเรื่องของผมเอาไว้ก่อนดีกว่า มาเริ่มเข้าประเด็นของหนังสือเล่มนี้กันดีกว่าครับ ในหนังสือเล่มนี้เราจะคุยกันเกี่ยวกับเรื่องของ ความผิดพลาด ที่มีโอกาสเกิดขึ้นในการลงทุน โดยในหนังสือเล่มนี้ผมจะพูดถึงในมุมของสินทรัพย์ประเภทตราสารทุน(หุ้น)เป็นหลัก เนื่องจากเป็นสินทรัพย์ที่ผมมีความรู้ ความเข้าใจ และมีประสบการณ์มากที่สุดในสินทรัพย์ทั้ง 4 ประเภท แถมหุ้นยังเป็นสินทรัพย์ที่เข้าถึงได้ง่าย เริ่มต้นได้ง่าย และมีผู้ลงทุนอยู่ในตลาดเป็นปริมาณมาก ผมจึงคิดว่าการเริ่มจากสินทรัพย์ประเภทนี้ก่อน น่าจะสร้างประโยชน์ได้มากที่สุดครับ

ทำไมเราต้องพูดถึงเรื่อง ความผิดพลาด ก็คงจะเป็นเพราะว่า ความผิดพลาด คือสิ่งที่มนุษย์ทุกคนจำเป็นที่จะต้องพบเจอ เรียกว่าพบเจอในทุกครั้ง ที่เราเริ่มลงมือทำในสิ่งที่เรายังไม่ได้มีทักษะ หรือความชำนาญที่มากพอ ความผิดพลาดเปรียบเสมือนเป็นทางผ่านไปสู่ความสำเร็จในทุกเรื่อง ผมจึงอยากที่จะนำเสนอ ความผิดพลาด ทั้งในส่วนของความผิดพลาดที่ผมเคยเจอด้วยตัวเองแบบเจอจริงเจ็บจริง บวกกับความผิดพลาดของผู้อื่น รวมถึงความผิดพลาดที่มีโอกาสเกิดขึ้นได้ในการลงทุน ให้ผู้อ่านทุกท่านได้อ่าน และเก็บไว้เป็นตัวช่วยของท่าน ไม่ว่าจะเป็นการช่วยให้ท่านไม่ต้องผิดพลาดเหมือนกับผม ช่วยให้ท่านสามารถแก้ไขความผิดพลาดได้เร็วขึ้น ง่ายขึ้น หรือช่วยให้ท่านสามารถหลีกเลี่ยงมันไปได้ยิ่งดี

โดยส่วนตัวของผมเองนั้น ผมอยากให้ทุกท่านเจอกับปัญหาและความผิดพลาดบ้าง เพราะว่าปัญหา และความผิดพลาดนี่แหละที่ช่วยทำให้เราแข็งแกร่งขึ้น แต่ก็ไม่ใช่ว่าผมอยากให้ทุกท่านประสบกับความผิดพลาดอย่างร้ายแรงจนไม่สามารถกลับมาสู้ต่อได้ไหวนะครับ เอาแบบเจอปัญหา และความผิดพลาดมา แต่ก็ยังสามารถลุกกลับขึ้นมาสู้ต่อได้ แบบนี้จะดีที่สุดครับ

ดังนั้นผมจึงอยากให้หนังสือเล่มนี้ เป็นเหมือนตัวช่วยของท่านผู้อ่านทุกท่าน ช่วยให้ทุกท่านสามารถเผชิญหน้ากับปัญหา และความผิดพลาดอย่างมีสติ ไม่เครียด และสามารถก้าวผ่านปัญหา และความผิดพลาดนั้นไปได้ โดยที่ไม่บาดเจ็บสาหัส หรือล้มหายตายจาก

เพราะว่าในโลกของการลงทุน หากท่านต้องการที่จะเป็นนักลงทุนที่ดีขึ้นแล้วหละก็ ท่านจำเป็นที่จะต้องมีบาดแผลจากความผิดพลาดบ้างไม่มากก็น้อย เพียงแต่บาดแผลเหล่านั้นต้องไม่ทำให้ท่านถึงตาย ถ้าท่านไม่เลิกลงทุนไปเสียก่อน และทุ่มเทให้กับการลงทุนของท่านมากพอ ผมเชื่อครับว่าท่านจะเป็นนักลงทุนที่ดีขึ้น ได้อย่างแน่นอน

สำหรับหนังสือเล่มนี้ผมได้แบ่งความผิดพลาดในการลงทุน ที่อาจจะเกิดขึ้น ตามช่วงเวลาที่มีโอกาสเกิดความผิดพลาดนั้น โดยแบ่งออกเป็น 5 กลุ่มดังนี้ครับ

1. ความผิดพลาด... ก่อนเข้าลงทุน
2. ความผิดพลาด... ขณะเข้าลงทุน
3. ความผิดพลาด... ระหว่างถือครอง
4. ความผิดพลาด... ขณะออกจากการลงทุน
5. ความผิดพลาด... หลังจากออกจากการลงทุน

และเพื่อให้ไม่เป็นการเสียเวลา เรามาเริ่มต้นเผชิญกับปัญหา และความผิดพลาดกันเลยครับ

# “ความผิดพลาด เป็นทางผ่าน ไปสู่ความสำเร็จ ถ้าท่านอยากจะพบมัน สิ่งที่ท่านต้องทำก็คือ เริ่มลงมือปฏิบัติ”

ก่อนเข้าลงทุน

ความผิดพลาดที่เกิดก่อนเข้าลงทุน