บทนำ

สวัสดีครับ สวัสดีทุกท่าน ที่มีสนใจในเรื่องของการเงินและการลงทุน ก่อนอื่นผมคงต้องขอแนะนำตัวกับทุกท่านก่อนครับ ผมนายปิติ ณ ป้อมเพชร หรือเรียกว่า เบย์ ก็ได้ครับ ผมเป็นแอดมินเฟสบุ๊คแฟนเพจชื่อ "นักลงทุนที่ดีขึ้น" และเป็นเจ้าของเว็บไซต์ [betterinvestor.in.th](http://www.betterinvestor.in.th/) ซึ่งแฟนเพจ และเว็บไซต์ของผมจะเน้นไปที่การแชร์ความรู้ และประสบการณ์ ข่าวสารต่างๆ ที่ผมคิดว่าเป็นประโยชน์ต่อนักลงทุนทุกท่าน ที่ต้องการที่จะเป็น **นักลงทุนที่ดีขึ้น**

สำหรับหนังสือเล่มนี้ เป็นเล่มต่อจากหนังสือ “นักลงทุนที่ดีขึ้น [จุดเริ่มต้น...]” ซึ่งผมใช้ชื่อว่า “นักลงทุนที่ดีขึ้น [ความผิดพลาด...]” เพราะว่าเนื้อหาของหนังสือเล่มนี้จะเน้นไปที่ **ความผิดพลาด** ที่นักลงทุนส่วนมากน่าจะต้องมีโอกาสได้พบเจอเมื่อพวกเขาก้าวเข้าสู่เส้นทางของการลงทุน

**โดยที่ในหนังสือเล่มนี้ผมจะพูดถึงเฉพาะในส่วนของความผิดพลาดที่เกิดขึ้นจากการลงทุนในตราสารทุน(หุ้น)** เนื่องจากหุ้นเป็นสินทรัพย์ที่ผมมั่นใจว่าผมมีความรู้ ความเข้าใจ และประสบการณ์มากกว่าสินทรัพย์ลงทุนอื่นประเภทอื่น บวกกับจำนวนของนักลงทุนที่อยู่ในตลาดหุ้นนั้นมีปริมาณมาก ซึ่งจะช่วยให้หนังสือเล่มนี้มีโอกาสมากขึ้นที่จะได้สร้างประโยชน์ให้กับนักลงทุนทุกท่าน

ในหนังสือเล่มนี้ผมได้แบ่งความผิดพลาดที่อาจจะเกิดขึ้นตามช่วงเวลาที่มีอาสเกิดความผิดพลาดนั้น โดยแบ่งออกเป็น 5 กลุ่มดังนี้

1. ความผิดพลาด... ก่อนเข้าลงทุน
2. ความผิดพลาด... ขณะเข้าลงทุน
3. ความผิดพลาด... ระหว่างถือครอง
4. ความผิดพลาด... ขณะออกจากการลงทุน
5. ความผิดพลาด... หลังจากออกจากการลงทุน

ผมต้องขอบอกไว้เลยว่าเนื้อหาในหนังสือเล่มนี้ไม่ได้ถูกออกแบบมาเพื่อที่จะทำให้ท่านผู้อ่านไม่ต้องประสบพบเจอกับปัญหา และความผิดพลาด แต่หนังสือเล่มนี้มีเป้าหมาย คือ **ช่วยให้ท่านผู้อ่านทุกท่านทราบว่าท่านมีโอกาสที่จะผิดพลาดในเรื่องใดได้บ้าง ความผิดพลาดเหล่านั้นเกิดจากสาเหตุอะไร และท่านจะสามารถวางแผนรับมือ หรือหลีกเลี่ยงไม่ให้ความผิดพลาดนั้นเกิดขึ้นได้อย่างไรบ้าง**

ผมเชื่อว่าความผิดพลาดเป็นเรื่องปกติที่ท่านผู้อ่านทุกท่านจะต้องพบเจออย่างแน่นอน ไม่มากก็น้อย เมื่อท่านได้เริ่มก้าวเท้าเข้ามาในโลกของการลงทุน และ**ผมก็เชื่ออีกเช่นกันว่า หนังสือ “นักลงทุนที่ดีขึ้น [ความผิดพลาด...]” เล่มนี้จะมีส่วนช่วยให้ท่านสามารถจัดการกับความผิดพลาดเหล่านั้นได้ดีขึ้นครับ**

**ขอบคุณครับ**

**ปิติ ณ ป้อมเพชร**

ความผิดพลาด...

ก่อนหน้านี้เมื่อช่วงปลายเดือนตุลาคม ปีพ.ศ. 2561 ผมได้ปล่อย E-book เล่มแรกชื่อ "นักลงทุนที่ดีขึ้น [จุดเริ่มต้น...]" ผ่านทาง [www.mebmarket.com](http://www.mebmarket.com) ตอนแรกที่ผมเริ่มเขียนหนังสือ "นักลงทุนที่ดีขึ้น [จุดเริ่มต้น...]" ผมวางแผนไว้ว่าจะได้เปิดตัวหนังสือช่วงประมาณเดือนมีนาคม - มิถุนายน ปีพ.ศ. 2561แต่แล้วเวลาก็ล่วงเลยไป พอรู้ตัวอีกที กว่าที่หนังสือจะเสร็จสมบูรณ์จริงๆ ก็กลางเดือนตุลาคมแล้ว ผมใช้เวลาเกินกว่าที่วางแผนไว้ตั้ง 5-7 เดือน ช่างไม่มีวินัยเอาซะเลย

ถ้าว่ากันจริงๆผมก็ดีใจและภูมิใจในตัวเองระดับหนึ่งอยู่ครับที่สามารถทำสิ่งที่ตัวเองตั้งเป้าหมายไว้ได้สำเร็จ แต่เมื่อมีความผิดพลาดเกิดขึ้น ผมก็ต้องใส่ใจกับมันหน่อย ว่าสาเหตุของความผิดพลาดที่ทำให้ผมเปิดตัวหนังสือไม่ทันตามเวลาที่ผมวางแผนไว้คืออะไร? แล้วผมควรจะปรับปรุง หรือทำอย่างไรให้เหตุการณ์แบบนี้ มีโอกาสเกิดขึ้นอีกน้อยที่สุด ผมใช่คำว่าน้อยที่สุด เพราะผมเชื่อว่าเราไม่สามารถปิดความเสี่ยงในเรื่องอะไรก็ตามให้หมดไปได้ สิ่งที่เราพอจะทำได้คือ ทำให้แน่ใจว่า โอกาสที่มันจะเกิดขึ้นเหลือน้อยที่สุด เท่าที่เราจะสามารถทำได้ ณ ขณะนั้น แล้วผมก็พบสาเหตุที่ทำให้หนังสือเล่มแรกของผมล่าช้า สาเหตุจริงๆมันคือตัวของผมเอง จิตใจของผมเอง

**1. ผมเสียสละเวลาให้กับเป้าหมายนี้ไม่มากพอ :** ผมไม่ได้เตรียมตัวที่จะเสียสละมากพอ เพื่อที่จะทำตามแผนการและให้เป้าหมายนั้นสำเร็จ มันเป็นเรื่องของอารมณ์ ความรู้สึก ยิ่งเราเสียสละเวลา เสียสละพลังงานของเรา และทุ่มเทให้กับเป้าหมายที่เราต้องการมากเท่าไหร่ เราก็จะยิ่งไปถึงเป้าหมายนั้นได้เร็วขึ้นเท่านั้น แต่ถ้าเราไม่ยอมเสียสละบางอย่างเราก็จะไปได้ช้าลง เหมือนอย่างกรณีของผม...

**2. ผมมีเป้าหมายหลายอย่างเกินไป :** ผมมีเป้าหมายเยอะเกินไป ผมอยากทำนู้นนี้นั้น งานประจำก็มี เริ่มธุรกิจใหม่ก็จะทำ ลงทุนหุ้นก็จะเอา หนังสือก็จะเอา ผมจะเอาทุกอย่าง ผมมันอยากได้มากเกินไป ผมไม่ได้บอกว่าความอยากเป็นสิ่งไม่ดีนะครับ ความอยาก จะกระตุ้นให้เกิดความตั้งใจ ซึ่งเป็นจุดเริ่มต้นของการลงมือปฏิบัติ การมีความอยากในเรื่องที่ดี และในปริมาณที่พอดีนั้น เป็นเรื่องที่ดีครับ แต่เมื่อไหร่ที่เราอยากมากเกินไป ปัญหามาอีกแล้ว เราจะรู้ได้อย่างไรว่าเราเริ่มอยากมากเกินไป ในเรื่องนี้ผมมองว่ามันอยู่ที่เราคุยกับตัวเองมากพอรึเปล่า ถ้าเราคุยกับตัวเองมากพอ และเข้าใจตัวเองมากพอแล้ว เราจะพอสัมผัสได้ว่าเราเริ่มมีความอยากมากเกินไปแล้ว อีกจุดหนึ่งที่เป็นจุดสังเกตุก็คือ เมื่อเราอยากมากเกินไป เราจะเริ่มเกิด ความเครียด อาจจะหงุดหงิดง่ายบ้าง นอนไม่ค่อยหลับบ้าง ไม่ค่อยมีสมาธิบ้าง สังเกตุอาการณ์เหล่านี้ไว้ให้ดี มันจะช่วยเตือนเราว่า "เริ่มมีบางอย่างไม่ปกติเกิดขึ้นแล้วนะ"

เอาหละครับผมว่าเราพักเรื่องของผมไว้ก่อนแล้วมาเข้าประเด็นของหนังสือเล่มนี้กันดีกว่า ในหนังสือเล่มนี้เราจะคุยกันเกี่ยวกับเรื่อง ความผิดพลาด ที่มีโอกาสเกิดขึ้น ในการลงทุน โดยในเล่มนี้ผมจะเน้นไปที่สินทรัพย์ประเภทตราสารทุน(หุ้น)เป็นหลัก เนื่องจากเป็นสินทรัพย์ที่ผมศึกษา และมีประสบการณ์มากที่สุดในสินทรัพย์ทั้ง 4 ประเภท แถมหุ้น ยังเป็นสินทรัพย์ที่เข้าถึงได้ง่าย เริ่มต้นได้ง่าย และมีผู้ลงทุนอยู่ในตลาดเป็นปริมาณมาก ผมจึงคิดว่าการเริ่มจากสินทรัพย์ประเภทนี้ก่อน น่าจะสร้างประโยชน์ได้มากที่สุด

แล้วทำไมต้องเป็น ความผิดพลาด ก็คงจะเป็นเพราะว่า ความผิดพลาด คือสิ่งที่มนุษย์ทุกคนจำเป็นที่จะต้องพบเจอทุกครั้ง ที่เราเริ่มลงมือทำในสิ่งที่เรายังไม่ได้มีทักษะ หรือความชำนาญที่มากพอ ความผิดพลาดเป็นเหมือนทางผ่านไปสู่ความสำเร็จในเรื่องใดๆก็ตาม ผมจึงยากนำเสนอ ความผิดพลาดที่ผมเคยเจอ และที่อาจจะเกิดขึ้นได้ในการลงทุนหุ้น ให้ทุกท่านได้อ่านและเก็บไว้เป็นตัวช่วยของท่าน ไม่ว่าจะช่วยให้ท่านไม่ต้องผิดพลาดเหมือนกับผม หรือแม้กระทั่งช่วยให้ท่านสามารถแก้ไขความผิดพลาดได้เร็วขึ้น ง่ายขึ้น

โดยส่วนตัวผมอยากให้ทุกท่านเจอความผิดพลาดบ้าง เพราะว่าความผิดพลาด ทำให้เราแข็งแกร่ง แต่ก็ไม่ใช่ว่าผมอยากให้ทุกท่านประสบกับความผิดพลาดอย่างร้ายแรง จนกลับมาสู้ต่อไม่ไหว ผมจึงอยากให้หนังสือเล่มนี้ เป็นเหมือนตัวช่วยของท่านนักลงทุนทุกท่าน ช่วยให้ทุกท่านเผชิญหน้ากับความผิดพลาดอย่างสบายใจ และก้าวผ่านความผิดพลาดนั้นไป โดยที่ไม่บาดเจ็บสาหัส หรือล้มหายตายจากไป เพราะว่าในโลกของการลงทุน หากท่านต้องการจะเป็นนักลงทุนที่ดีขึ้นแล้วหละก็ ท่านจะต้องมีบาดแผลจากความผิดพลาดแน่นอน แต่บาดแผลเหล่านั้น ต้องไม่ทำให้ท่านถึงตาย ถ้าท่านไม่เลิกไปซะก่อน และทุ่มเทให้กับมันมากพอ ผมเชื่อครับว่าท่านจะเป็นนักลงทุนที่ดีขึ้น ได้อย่างแน่นอน

ในหนังสือเล่มนี้ ผมจะแบ่งความผิดพลาดออกเป็น 5 ประเภท ตามกระบวนการในการลงทุน คือ

1. ก่อนเข้าลงทุน
2. เข้าลงทุน
3. ระหว่างถือครอง
4. ออกจากการลงทุน
5. หลังออกจากการลงทุน

และเพื่อให้ไม่เป็นการเสียเวลา เรามาเริ่มต้นกันเลยครับ

# “ความผิดพลาดเป็นทางผ่าน ไปสู่ความสำเร็จ และถ้าท่านอยากพบเจอความผิดพลาด ท่านต้อง ลงมือปฏิบัติ”

ก่อนเข้าลงทุน

ความผิดพลาดที่เกิดก่อนเข้าลงทุน